b'\n_START_ARTICLE_\nPusnes Mekaniske Verksted\n_START_SECTION_\nOppstart\n_START_PARAGRAPH_\nDet ble drevet med skipsbygging ved Pusnesgaard p\xc3\xa5 Trom\xc3\xb8y fra midten av 1750-\xc3\xa5rene. I 1872 kj\xc3\xb8pte Gunder Berthelsen og Arve Arvesen Pusnesg\xc3\xa5rd og startet skipsbyggeri basert p\xc3\xa5 t\xc3\xb8mmer fra egen skog. Tre \xc3\xa5r senere ble Pusnes Mekaniske Verksted grunnlagt (1875). Virksomheten reparerte og bygde skip, i tillegg til \xc3\xa5 produsere ovner og andre st\xc3\xb8pegodsartikler. I 1891 begynte bedriften \xc3\xa5 produsere skipsvinsjer.\n_START_SECTION_\nOvnst\xc3\xb8peri\n_START_PARAGRAPH_\nI 1885 ble et mindre ovnsst\xc3\xb8peri oppf\xc3\xb8rt p\xc3\xa5 Pusnes. Produksjonen kom etter hvert ogs\xc3\xa5 til \xc3\xa5 omfatte st\xc3\xb8pegods, maskiner og hengebroer. I 1904 ble Pusnes Mekaniske Verksted herjet av en alvorlig brann. Alle modeller til ovner og annet st\xc3\xb8pegods gikk tapt, og det ble slutt med fabrikasjon av den kjente Pusnesovnen.\n_START_SECTION_\nSkipsbygging\n_START_PARAGRAPH_\nDet ble bygget flere skip ved Pusnes. Fra 1909 til 1961 forlot 101 skip stabelen. Et av de siste skipene som ble bygd var danskeb\xc3\xa5ten "MS Skagen" i 1958.\n_START_SECTION_\nVinsjer og dekksmaskineri\n_START_PARAGRAPH_\nFra 1891 produserte bedriften dekksmaskineri, og ble raskt landets st\xc3\xb8rste spesialfabrikk for dampdrevet dekksmaskineri. En av Pusnesvinjen, vinsjen med produksjonsnummer 1135 ble produsert i 1910 for Roald Amundsen ber\xc3\xb8mte skute "Fram", som deltok i ekspedisjonen til Syd-Polen i 1911. Ankervinsjen ble senere overf\xc3\xb8rt fra \xe2\x80\x9dFram\xe2\x80\x9d til Amundsens nye polarskute "Maud" for ekspedisjonen gjennom Nord\xc3\xb8stpassasjen i 1918\xe2\x80\x9322. Vinsjen er fortsatt ombord i vraket av \xe2\x80\x9dMaud\xe2\x80\x9d i Cambridge Bay, Nunavut, Canada. Sommeren 2012 besluttet Tandberg Eiendom gjennom prosjektet Maud Returns Home \xc3\xa5 heve skipet og frakte det tilbake til Vollen i Asker hvor "Maud" i si tid ble sj\xc3\xb8satt. Skipet ble hevet i 2016 og sommeren 2018 ankom dem Norge.\n_START_SECTION_\nEierskap\n_START_PARAGRAPH_\nFamilien Berthelsen hadde eierskap over Pusnes mekaniske verksted frem til 1960-tallet. Etter det var det flere eiere involvert. Pusnes mekaniske verksted gikk konkurs i 1978.\n_START_SECTION_\nNy virksomhet\n_START_PARAGRAPH_\nEtter konkurs ble selskapet Pusnes Marine and Offshore Services etablert i 1979 som et datterselskap av Horten Verft. Etter ny konkurs ble verftet i 1989 overtatt av Skeiegruppen (det senere Maritime Group), som i 1996 inngikk som Maritime Pusnes i selskapet Aker Maritime i Aker-konsernet, fra 2002 en del av Aker Kv\xc3\xa6rner, det senere Aker Solutions. I 2014 overtok selskapet MacGregor Pusnes. Eiendommen p\xc3\xa5 Pusnes ble solgt og virksomheten flyttet til nye lokaler i Barbu i Arendal._NEWLINE_MacGregor Pusnes er i dag en bedrift i konsernet MacGregor og en av verdens st\xc3\xb8rste leverand\xc3\xb8rer av dekksmaskineri, offshore forankringssystemer og laste- og lossesystemer for r\xc3\xa5olje. Gjennom datterselskapet MacGregor Porsgrunn leveres hydrauliske styremaskiner til skip.\n_START_SECTION_\nArkivet\n_START_PARAGRAPH_\nArkivet etter Pusnes Mekaniske Verksted og befinner seg i dag p\xc3\xa5 KUBEN i Arendal. Arkivet omfatter ogs\xc3\xa5 kopib\xc3\xb8ker, fotografier, korrespondanse, verfts- og ordremateriale, personforvaltning og regnskap, og dekker perioden fra 1882 til 1978. Det meste av materialet er fra 1900-tallet og fremover. Antakelig ble mye av det eldste materialet \xc3\xb8delagt i en brann i 1904.'